মার্কিন শুল্ক সত্ত্বেও জিডিপি নিয়ে আশার কথা শোনাল বিশ্বব্যাঙ্ক!

ওয়েব ডেস্ক : ইরানের (Iran) বাণিজ্যিক পার্টনার দেশগুলির উপর ২৫ শতাংশ শুল্ক (Tariffs) আরোপ করেছেন মার্কিন প্রেসিডেন্ট ডোনাল্ড ট্রাম্প (Donald Trump)। এই পার্টনারদের মধ্যে রয়েছে ভারতও। ফলে একদিকে নয়াদিল্লির উপর রয়েছে ৫০ শতাংশ মার্কিন শুল্ক। আর নতুন এই শুল্কের জেরে ভারতের (India) উপর শুল্ক বাড়তে পারে বলে আশঙ্কা করা হচ্ছে। কিন্তু শুল্ক বাড়লেও বিশ্বব্যাঙ্ক (World Bank) ভারতের জিডিপি নিয়ে নতুন আশার কথা শোনাল।

জিডিপি নিয়ে বিশ্বব্যাঙ্কের (World Bank) রিপোর্টে বলা হয়েছে ২০২৬ সালের অর্থবর্ষে ভারতের জিডিপি (India’s GDP) হবে ৭.২ শতাংশ। ২০২৫ সালের জুনে ৬.৩ শতাংশ জিডিপি বাড়ার পূর্বাভাস দেওয়া হয়েছিল। এবার তা ০.৯ শতাংশ আরও বৃদ্ধির কথা বলা হয়েছে। জানা যাচ্ছে, মার্কিন শুল্ক বৃদ্ধি সত্ত্বেও অভ্যন্তরীন চাহিদার কথা মাথায় রেখে ২০২৬ সালের অর্থবছরের জন্য এমন পূর্বাভাস দেওয়া হয়েছে।

আরও খবর : টানা শৈত্যপ্রবাহ, মারাত্মক ক্ষতির মুখে চাষবাস! অগ্নিমূল্য হবে বাজার?

তবে গ্লোবাল ইকোনমিক প্রসপেক্টস রিপোর্টে বলা হয়েছে, ট্রাম্পের (Trump) প্রশাসনের আরোপিত ৫০ শতাংশ শুল্ক যদি বহাল থাকে, তাহলে ২০২৭ সালের অর্থবছরে ভারতের বৃদ্ধির হার নেমে আসবে ৬.৫ শতাংশে। তবে ২০২৬ সালের অর্থবছরে এই বৃদ্ধি বাড়ার কারণ হল, প্রত্যাশার চেয়েও শক্তিশালী অভ্যন্তরীণ চাহিদা এবং উন্নত ভোগ প্রবণতা। অন্যদিকে সরকারের কর হ্রাস ও গ্রামীণ আয়ও অভ্যন্তরীণ ভোগ বৃদ্ধি করেছে।

তবে বৃদ্ধির কথা বললেও, কিছু বিষয় নিয়ে সতর্ক করা হয়েছে বিশ্বব্যাঙ্কের তরফে। জানানো হয়েছে, শক্তিশালী রফতানি কর্মক্ষমতা থাকলেও, মার্কিন শুল্কের কারণে পণ্য রফতানি হ্রাস পেতে পারে। যা বৃদ্ধির উপর নেতিবাচক প্রভাব ফেলতে পারে। রাজস্ব ঘাটতি এবং ব্যয়ের চাপ নিয়েও উদ্বেগ প্রকাশ করা হয়েছে। তা সত্বেও বিশ্বব্যাঙ্ক আশা প্রকাশ করেছে, রাজস্ব ঘাটতি নিয়ে বড় ব্যবস্থা নেবে ভারত। এদিকে ভারতের পাশাপাশি দক্ষিণ এশিয়া দেশগুলির বৃদ্ধি ২০২৬ সালে ৫ শতাংশ ও ২০২৭ সালে ৫.৬ শতাংশ থাকবে বলেই জানানো হয়েছে রিপোর্টে।

দেখুন অন্য খবর :